khistorydata/jeongjo-sjw-relations huggingface dataset:
정조 9년
行吏曹判書李命植疏曰。伏以。陰沴掃淸。協氣充滿。風日晴暄。祥和載塗。園寢展禮。鑾蹕穩旋。臣民慶忭。小大惟同。仍念臣冒據見任。五朔于玆。間蒙恩遞。又或譴罷。而輒又仍之。駑下賤品。得備任使。已爲足矣。況冢宰之重乎。屢犯違逋。獲免刑章。亦自過矣。況仍任之荐乎。在下辭受之義。姑不論其當否。其於聖朝重官方禮使臣之道。顧如何哉。臣巽懦無守。每致匹夫之諒莫遂。天官之銜依舊。反躬循省。慙恨無地。且況尤悔鑠於中。勞悴極於外。心神支骸。無不受病。一赴政席。魂爽飛越。排擬之際。做錯居多。格例之失當。取舍之乖宜。指不勝摟。以致怨詈肆行。狠怒交至。臣早宜積誠陳懇。期得鞶褫。以終餘年。而辭語拙訥。前後仰請。俱未格聽。汔今盤礴。莫非臣之罪也。尙何言哉。第臣目下病狀。去益難治。昏眩之證。源委已痼。近又脾虛心煩。肢體不仁。視聽俱如隔膜。坐臥若不自由。雜試藥餌。終無見效。此蓋眞元澌脫。精力衰竭之致。除非大加塡補。未易得力。而又自不能如意。惟有屛除人事。安心調息。或可爲積累收效之道。故自數月前。連有冒陳於筵席者。亦已蒙曲許之敎。而間因事會。不敢言私。今則諸節。比月前又覺較深。玆不得不更此煩瀆。伏乞聖慈。曲賜體諒。特許三二十日長暇。俾得以弛放心身。調養氣血。如得一半分差勝之勢。則此後軀命。遑敢自愛。以負我聖上軫恤之至惠也。答曰。省疏具悉。特許旬日之暇。卿其勿辭。調理行公。
정조 9년
乙巳四月二十二日辰時。上御誠正閣。抄啓文臣課講入侍時。右副承旨洪仁浩。同副承旨閔台爀。假注書李德鉉。記注官承膺祚。記事官金鳳顯。以次進伏訖。上命始課講。試官二提學吳載純。二直提學朴祐源。率諸講員入。行四拜禮。仍陞殿。李崑秀等。以次進講。少頃。上出座。謂洪仁浩曰。在庭抄啓文臣出送乎。仁浩曰。未承下敎。故不爲出送矣。上曰。盡爲出送。以三人式。次次入講。可也。上曰。李顯道入來乎。仁浩曰。入來矣。上曰。自來朔至處暑前。課講皆以講義。在家條對。癸卯選。則來朔初次。自洪範至金縢。再次。自大誥至召誥。六月朔初次。自洛誥至多方。再次。自立政至君牙。七月朔初次。自冏命至秦誓。甲辰選。則來朔初次。自八佾至雍也。再次。自述而至鄕黨。六月朔初次。自先進至子路。再次。自憲問至季氏。七月朔初次。自陽貨至堯曰爲之。自再次皆應講事分付。癸卯選。則四書二經。皆已應講。後次當在周易。甲辰選。則孟子爲當次。而七月則溽暑未過。孟子則章數甚多。難以成誦。先以中庸應講事。預令知悉。上謂果川縣監李顯道曰。至今不爲下去乎。顯道曰。其間下去。復上來矣。上曰。郍中牟麥。何如。顯道曰。雨後甚好矣。上曰。昨暮日氣寒冷。不害於麥乎。顯道曰。日氣之寒冷。固不害於麥矣。上曰。日前東風。何如於麥。而霧亦不害乎。顯道曰。今則似不害矣。上曰。方當發穗之時。何爲不害乎。上曰。果川糶糴元數幾何。顯道曰。七千餘石矣。上曰。今番受摠戎廳。移錢給糶乎。顯道曰。然矣。上曰。民間不爲難之乎。顯道曰。甚難之矣。上曰。若知如此。當初停之。似好矣。顯道曰。待明年罷之。則誠好矣。上曰。明年之間。安知爾之在邑乎。上曰。時任說書之擬正言望。自是古例。而中間見廢。故前下飭敎。而銓曹。一番擬入後。更不擧論。問于銓曹。可也。上曰。古者雖以有相避之同姓。有同爲承宣之例矣。仁浩曰。有之。上曰。前以此事。不爲傳敎乎。仁浩曰。臣亦見之矣。上曰。此等文跡。索錄於政院故事。以爲日後考例遵行之地。可也。上曰。朴宗正。何不入來乎。仁浩曰。來月始爲脫喪云矣。上曰。入於減下中乎。仁浩曰。雖姑未減下。而渠則應知減下矣。台赫曰。刑曹罪人洪益榮推供文書。因傳敎。以草供捧入矣。直下判付。故還判付。則違格式。不得擧行云。何以爲之乎。上曰。所奏似然。而已決之事。不必張皇。只稱上裁。何如。可也。命書傳敎曰。政官牌招開政。仍命退。承史以次退出。
정조 9년
行都承旨尹蓍東坐。左承旨趙尙鎭坐。右承旨洪仁浩坐。左副承旨黃昇源未肅拜。右副承旨李兢淵坐直。同副承旨閔台爀坐直。注書朴能源仕一員未差。假注書李德鉉仕直。事變假注書金載翼仕。
정조 9년
趙尙鎭啓曰。明日常參經筵。取稟。傳曰。停。
정조 9년
傳于尹蓍東曰。左副承旨入侍。
정조 9년
趙尙鎭啓曰。以戶曹參議金履容牌不進罷職傳旨。傳曰。近日牌招。連違召命。蔭官處義。與侍從自別。則安敢乃爾。此傳旨勿施。更爲牌招。毋或更違之意。各別嚴飭。
정조 9년
洪仁浩啓曰。以專經武臣試射規矩單子。傳曰。春塘臺。設六貫革。丹楓亭。設四貫革。而試記則分半修正。鐵箭則。合試於春塘臺。
정조 9년
洪仁浩啓曰。以專經武臣講官望單子。傳曰。夏等講點下者。春等射記。勿論。
정조 9년
承旨前望單子入之。李度默李兢淵落點。
정조 9년
尹蓍東啓曰。新除授左承旨李度默。時在洪忠道公山地。斯速乘馹上來事下諭。何如。傳曰。許遞。前望單子入之。
정조 9년
以吏曹參議黃昇源牌不進罷職傳旨。傳于尹蓍東曰。只推。
정조 9년
有政。吏批。判書李命植受由。參判李敬養進。參議黃昇源牌不進。行都承旨尹蓍東進。啓曰。判書李命植受由。參議黃昇源牌不進。小臣獨政未安。何以爲之。敢稟。傳曰。仍爲之。
정조 9년
以洪宗藎爲執義。以朴長卨爲掌令。以姜世綸爲持平。以宋民載尹在命爲正言。趙時偉爲大司成。刑曹參判洪益弼。仍任事。承傳。護軍田文顯。今加嘉善。加資事。承傳。
정조 9년
副護軍崔炅。副司直趙時偉金宇鎭。竝單付。
정조 9년
吏曹口傳政事。以金魯成爲甲山府使。
정조 9년
承旨前望單子入之。黃昇源落點。
정조 9년
閔台爀啓曰。明日次對。兩司當爲進參。除在外外。未肅拜人員。竝待開門牌招。何如。傳曰。允。
정조 9년
趙尙鎭。以弘文館言啓曰。新除授副校理鄭在信。修撰李錫夏。竝卽牌招察任。何如。傳曰。允。
정조 9년
李兢淵。以摠戎廳言啓曰。刑曹草記內。昨日動駕時。西部龍山居閑良宋在安。擊錚於衛外。故取考其原情。則以爲渠與長兄在賢。仲兄在淵。三兄弟。己亥年受出摠戎廳貿米錢三千五百餘兩。下去興德貿米。初運二百餘石。先納畢貿。再運到沃溝大洋。猝遇狂風。船隻破碎。沙格二名。同時渰死。故渠之三兄弟。爲該廳逋欠罪囚。迭被嚴棍。艱備所納米爲百餘石。錢爲百餘兩。而渠之老母。不忍見渠等囚繫被棍之狀。再昨年十一月。成病身死。渠兄在賢。被棍牢囚。同年十二月。始得蒙放。病篤身死。渠仲兄在淵。不堪間五日棍督。亦爲身死。乞依該廳他逋欠例。渠身及渠兄子。定屬軍伍。以其料布。次次捧上云矣。願屬軍伍。雖出圖生之計。旣非四件。難逭猥越之罪。原情勿施。自臣曹。考律勘處。而沙格之渰歿。兩兄之棍斃。情雖可矜。事係公逋。令該廳。詳査稟處何如事。允下矣。本廳添餉貿米。石數不些。不得盡貿於市肆。故每因富實米商之自願受價者。從市直貿取。自是前例。而去己亥年。龍山米商宋在賢在淵在安三兄弟。自願受價貿納。故米一千八十八石零代錢四千三百五十四兩。以每石價四兩計給。限以庚子年畢納之意。自呈侤音。而過限不納。故逐年督捧者。僅爲三百十餘石。未捧尙餘七百七十石零。臣適待罪本廳。當此凋弊之時。公貨之年久抛棄。誠爲悶切。故在賢三兄弟。或捉致定日。或間施棍罰。猶未收殺。而今此在安原情中。所謂船隻致敗。沙格渰歿云者。毋論事之眞贗。旣非自本廳指揮載來者。不過渠輩私商往來之致。則此非本廳所可知也。公貨督捧之際。自有定日棍督之例。定限或間十日被棍。無過三四度。亦非番番受棍。而再昨年來。元無囚禁之事。則所謂在賢被棍牢囚。蒙放身死。在淵不堪棍督。亦爲身死之說。節節虛謊。入屬軍伍。計納料米布。卽員役中或有些少逋欠。爲其收殺而不得已行之者。則豈可以此等多逋公貨之類。編於行伍。以中其願乎。在安。敢僥倖。粧撰事實。有此驚動天聽之擧。猥屑極矣。奸濫甚矣。此而置之。則不但公貨之難以收殺。似此猥越之類。無以懲戢。其罪狀。令該曹。照律嚴勘。何如。傳曰。自本廳。嚴治放送。可也。
정조 9년
閔台爀。以義禁府言啓曰。咸鏡監司李𡊠狀啓內。甲山府使宋迪中爲先罷黜。其罪狀。令該府。拿問嚴處事。啓下矣。宋迪中。時在任所云。依例發遣府書吏。交代後。拿來。何如。傳曰。允。
정조 9년
閔台爀。以刑曹言啓曰。頃因吳周翰呂水復縣上言。五人致死。三人定配。八人充軍。果如其矣上言是喩。行査水使處。草記事傳敎據。詳査牒報之意。發關。分付矣。卽接全羅左水使具世勣所報。則致死五人之中。鄭泰雄。乃是泰運也。其從孫贊周。則爲府使所誘脅。終不直供。而其孫僧冊澄。則謂以泰運。丙午三月。差倉監。丁未二月致死。金重徵。其子光哲。以爲上年十二月。其父病死云。則周翰所謂客死之說。自在落空。金振義。不知所居。且不入籍。憑問無路。車國泰。自丙午至乙卯。以主戶入籍。東軌以代子。自戊子至辛酉入籍。至甲子。以合歿懸錄。而東軌。爲父鳴冤。本草留在其妹家。至老不失。則國泰父子。死於呂水事無疑。捨官籍取私紙。雖非査體。恐失其實。故所論反常。三人定配事。吳碩祖。壬寅十月定配雲峯。碩祖子周翰。壬寅七月上言後。自刑曹。照律收贖。黃成龍。壬寅十二月擊錚後。自刑曹。亦爲照律收贖。八人充軍事。張彦祖姜道亨姜文宅張泰雲朴東雲五人。疤定軍役。其餘三人。或以年老。或以重役。旋卽頉免云。蓋此行査。專爲人命致死及定配與充軍之事。而三人定配。或因營關。發配旋宥。亦自臣曹。照律參酌收贖者。由渠所犯。別無稱冤。八人充軍。卽是與碩祖。營爲分邑。出沒京鄕之罪。而五人罰定。三人頉免。則俱係自取。何敢煩訴。至於五人致死。或有虛名。而無憑考者。或有昨冬病死者。或有稱以刑斃。而累式帳籍。載錄生存者。則曰生曰死。有難偏信。而帥臣之以私篋故紙。作爲車國泰父子致死之疑端者。誠莫知其所由矣。雖使五人俱或刑斃於合縣之時。今過六十年之後。匿其年月。有若事在近歲者。亶出於虛張恐動。必欲分邑之計。究厥情狀。極爲巧惡。而周翰父子。前後被罪。非上一再。終不知戢。專事誣罔。又犯瀆擾。尤萬萬痛駿。若不別般嚴處。則遐土頑民。將無以懲礪。吳周翰照法重勘。以杜後弊。何如。傳曰。下送該道左水營。仍令詳査勘律。可也。
정조 9년
刑曹啓目。罪人洪益榮原情云云。平問之下。一向抵賴。終不直招。究厥情狀。極爲凶獰。刑推得情。何如。判付啓。觀此草供。不出所料。福與衡之自來親好。渠雖知之。河東搬移之計。初不得聞是如爲有則。逆謀之不參聞。似是實情兺不喩。以福衡家所捉文書觀之。兩賊之經營設施。在於謀殺益榮。揆以獄體。益榮處。別無更問之端。當初囚禁。亦非因傳敎擧行之事。白放與否。元無可論。然而臺啓旣發。收殺無期。爲渠辨別之道。亦不可置之人鬼關頭乙仍于。有此嚴覈取服之命矣。本事旣如許。所供又如此。到今雖欲盤覈。反欠核實之政。罪人洪益榮。依前下敎。放送爲良如敎。
정조 9년
閔台爀。以刑曹言啓曰。罪人洪益榮。依昨夜傳敎。擧行事。命下矣。前後聖敎。旣勤且嚴。分義所在。有不敢更煩覆難。罪人洪益榮。依傳敎放送之意。敢啓。傳曰。知道。
정조 9년
刑曹啓目粘。未到配所罪人徐宗位等。所坐俱係不輕。竝置之之意。分付。何如。判付啓。沃川金世元。場外謀議。與眞犯有間。忠州李聖佐。舒川趙羅叱先。泰安姜啓殷。罪犯俱不深重。竝只放送事。分付爲良如敎。
정조 9년
乙巳四月二十三日辰時。上御誠正閣。左副承旨入侍時。左副承旨趙尙鎭。記事官朴能源。記注官金健修。記事官尹行任。以次進伏訖。上曰。上番翰林入侍。李崑秀進伏。命書傳敎曰。左承旨許遞。刑曹堂上。數遞可悶。右承旨仍任前職。前望單子入之。待下批牌招察任。以十八日專經武臣殿講。取稟。命書傳敎曰。春等已有下敎。與今夏等。合設於再明日。又命書傳敎曰。再明日次對。與專經武臣講射相値。使之明日來會。又命書傳敎曰。政官牌招開政。仍命退。諸臣以次退出。
정조 9년
行都承旨尹蓍東坐。左承旨趙尙鎭坐。右承旨洪仁浩坐。左副承旨黃昇源坐。右副承旨李兢淵坐直。同副承旨閔台爀坐直。注書朴能源仕一員未差。假注書李德鉉仕直。事變假注書金載翼仕。
정조 9년
李兢淵啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
李兢淵啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于洪仁浩曰。奉審禮堂將臣入侍。
정조 9년
傳于李兢淵曰。大臣備局堂上引見。
정조 9년
以戶曹參議金履容牌不進罷職傳旨。傳于洪仁浩曰。只推。
정조 9년
吏曹堂上前望單子入之。吏曹參判徐有防。參議趙鼎鎭落點。
정조 9년
以吏曹參議趙鼎鎭牌不進罷職傳旨。傳于洪仁浩曰。只推。
정조 9년
閔台爀啓曰。吏曹參議趙鼎鎭。旣有只推之命。更卽牌招開政。何如。傳曰。允。
정조 9년
黃昇源啓曰。合辭方張之時。無端闕啓。事甚未安。今日政新除授臺鍊。竝待下批牌招。未肅拜人員。一體牌招。何如。傳曰。允。
정조 9년
傳于閔台爀曰。俄於奉朝賀入侍。亦以此事。已有酬酢。而蓋聞兩重臣之處義難安。不但辭賞。以所授賞典之用一等例也。當初該曹草記。以當施優異之例爲言。故果下例批矣。數爻之更思酌量。旣非難事。如是。然後可以勉膺。以田九十結。奴婢十口。丘史奴五口。賜給敎旨。改書以傳事。該房知悉。
정조 9년
以平安監司狀啓。都事齎來馬牌閪失。惶恐待罪事。傳于李兢淵曰。勿待罪事。回諭。
정조 9년
傳于李兢淵曰。明日出宮門路。以賓陽門爲之。
정조 9년
尹蓍東啓曰。摠裁大臣奉朝賀金致仁。依下敎來待矣。傳曰。入侍。
정조 9년
以大司諫尹尙東。司諫李思祚。正言趙公鎭尹載命。持平姜世綸牌不進罷職傳旨。傳于洪仁浩曰。只推。更爲牌招。
정조 9년
以洪忠監司沈豐之遞來後。密匣啓請。傳曰。再越赦令。飭已行矣。出自近密。經歲逖違。何必復靳敍命。特爲敍用。使卽親納。
정조 9년
傳于閔台爀曰。前監司沈豐之。令該曹口傳付軍職。
정조 9년
兵曹口傳政事。行副司直沈豐之。
정조 9년
以副校理鄭在信牌不進罷職傳旨。傳于洪仁浩曰。只推。
정조 9년
閔台爀。以弘文館言啓曰。副校理鄭在信。旣有只推之命。修撰李錫夏疏批已下。竝卽牌招察任。何如。傳曰。允。
정조 9년
閔台爀。以禮曹言啓曰。臣文源。伏承永祐園因山時。領役部將等姓名書入之敎。考出其時謄錄。入啓之際。其中李聖集。已爲身故云。故以此懸註於其名下矣。俄下傳敎之後。搜問其各人等子與孫有無。則李聖集。尙今生存。莫重入啓文字。以生爲死。臣之不察之失。萬萬疎忽。惶恐待罪。敢啓。傳曰。知道。勿待罪。
정조 9년
李兢淵。以都摠府言啓曰。卽者內司僕東邊馬廐上直溫堗失火。延及所遮草芚。而卽爲撲滅云。聞甚驚駭。當該入直官員。常時不能檢飭之失。在所難免。令該府。拿問處之。當該下屬。令攸司。科治。何如。傳曰。不過束薪燻及。論罪一款。今番則分揀。此後禁火等節。各別嚴飭。可也。
정조 9년
李兢淵。以兵曹言啓曰。卽者內司僕東邊馬廐上直溫堗失火。延及所遮草芚。而卽爲撲滅云。聞甚驚駭。當該入直官員。常時不能檢飭之失。在所難免。令該府。拿問處之。當該下屬。令攸司科治。何如。傳曰。不過束薪燻及。論罪一款。今番則分揀。此後禁火等節。各別嚴飭。可也。
정조 9년
李兢淵。以兵曹言啓曰。專經武臣講官。加抄啓人員及減下人員。別單書入之意。敢啓。傳曰。知道。
정조 9년
閔台爀。以訓鍊都監言啓曰。明日春塘臺專經武臣親臨殿講時。金虎門軍八十名。弘化門軍八十名。待標信除出。巴摠李潤章。哨官朴致彬李良弼。領率。一百名。觀豐閣前路列立。六十名。各門及臺下排立。雜人一切嚴禁。而事畢後。還爲入直之意。敢啓。傳曰。知道。
정조 9년
閔台爀。以訓鍊都監言啓曰。明日專經武臣親臨殿講時。本局哨官具守諒。受點應講。而時方入直於弘化門。應講間。以出番哨官金德麟。代直之意。敢啓。傳曰。知道。
정조 9년
閔台爀。以禁衛營言啓曰。明日專經武臣親臨講射時。本營哨官金相九。當爲應射。而方入直於銅龍門。應射間。以出番哨官元仁謙。代直之意。敢啓。傳曰。知道。
정조 9년
閔台爀。以御營廳言啓曰。今四月二十五日。專經武臣親臨射講時。本廳哨官趙宗藺。當爲應射。而方今入直於集春營。應射間。哨官朴再弘。代直之意。敢啓。傳曰。知道。
정조 9년
李兢淵。以摠戎廳言啓曰。因本廳貿米未收人宋在安。擊錚稟處草記批旨內。自本廳。嚴治放送事。批下矣。宋在安。嚴棍十度後。放送之意。敢啓。傳曰。知道。
정조 9년
吏曹參判徐有防疏曰。伏以。亂逆底平。賀儀載擧。憤洩神人。歡均朝野。伏念臣老母。四十年貞疾。居常沈篤之餘。忽添類中之症。頑痰交攻。半身不遂。胃敗氣虛。飮啖全却。神昏精霿。晝宵不分。藥餌無效。安危未定者。今已一旬有一日矣。臣左右扶將。方寸焚灼。頃刻離捨。萬無其望。故日前園幸。未遂扈駕之誠。伊後大小公故。一切曠闕。似此情理。實是通朝之所共知。卽者亞銓除命。適降此際。而束帶赴政。非所可論。召牌之下。冒犯違傲。臣罪至此。合被大何。玆敢疾聲呼籲於天地父母之前。伏乞聖慈。俯賜矜憐。亟遞臣職。以便救護。千萬幸甚。答曰。省疏具悉。卿其勿辭。救護母病。
정조 9년
副校理李錫夏疏曰。伏以。惟天惟祖宗。默佑我邦家。亂逆底平。賀儀載擧。慶忭之忱。小大惟均。仍伏念臣之向來辜負。嶺海而猶輕也。黥劓而莫補也。瀛館除旨。依舊侈榮。未知翦拂收錄之恩。何爲而至於此也。驚惶霣越。不省攸措。噫。懲討之論。責在三司。以三司之職。而壞三司之責。人臣之罪。孰大於是。惟彼李魯春前冬一疏。負犯何如。關係何如。而臣於伊時。適忝三司。始緣迷鈍。未倡聲討之論。晩陳聯箚。反涉顚錯之歸。僨誤無餘。罪戾徒積。辭敎屢降。誨責截嚴。尙今追思。惶愧交切。伊時諫長之疏。雖遣辭深峻。或不稱情。臣罪大矣。何辭自解。削版之典。尙感恩念之曲庇。收簪之寵。夫豈夢想之所到。新除之下。宜卽竭蹶趨承。少伸叩謝之忱。而自省前愆。冞增靦然。杜門屛跡。只有追訟而已。以此情踪。實無抗顔彯纓之望。玆敢略入文字。仰暴危懇。伏乞聖慈。俯垂諒察。亟削臣所叨之銜。以安私分。仍治臣不職之罪。以肅朝綱。不勝幸甚。臣於自引之章。不宜贅及他說。而憂憤所激。略此附陳焉。嗚呼。窮天地亘古今所未有所未聞之窮凶極逆。卽夏賊也。而曾未一年。又有逆恭之變。雖以三司之所已言者觀之。其詬天悖說。射日凶圖。乃是夏賊之前茅後殿。豈料一夏賊之後。復有此二夏賊也。至若瑮衡洋采等。諸賊之千凶萬惡。糾結醞釀者。根柢則福榮也。窩窟則福榮也。其捐萬金嘯聚之狀。連三道排布之計。思之骨顫。言之膽掉。何幸乾道孔昭。王討克行。而天網尙患疎漏。醜孽多未殄滅。至有劇逆。而斷以輕律。當孥而止誅其身。亂萌猶欠於永絶。輿情尙切於憤惋。豈非大可憂慮者哉。伏願穆然深思。廓揮乾斷。兩司諸啓。一竝允從。使典憲夬伸。禍本永除焉。答曰。省疏具悉。所陳悉諭諸批。爾其勿辭察職。
정조 9년
乙巳四月二十四日午時。上御誠正閣。摠裁大臣奉朝賀入侍時。奉朝賀金致仁。右副承旨李兢淵。假注書李德鉉。記注官金健修。記事官尹行任。以次進伏訖。致仁進前曰。日前幸行。日淸風和。無事還宮。下情不勝忭賀之忱。而朝晝異候。聖體。若何。上曰。一樣矣。致仁曰。國家不幸。亂逆層生。臣民之憤痛。尙今靡定。上曰。誠怪矣。近來則以從容爲意矣。朝象漸爲乖異。予則以爲在於在下者之不善對揚。致仁曰。列聖朝。亂逆何限。而至於今番事。天地間一大變怪。其凶逆之性。本自難馴。臣則以爲自下對揚之善不善。不可論於此賊也。以瑮賊言之。渠之姪子。爲吏曹佐郞。極名宦矣。有何怨國之事。而遽生窮凶極惡之心乎。上曰。自丙申一疏。渠爲廢棄之人。亦不可謂無怨國之事矣。致仁曰。渠之所殃殃。不過以進士。而不得爲齋郞耳。上曰。卿見收議乎。致仁曰。見之而金判府事。所見小異矣。上曰。旂賞之典。稱當與否。未能詳知。故博收筵席。奴婢田結數。自該曹草記。故允下矣。重臣之不安。以賞典之用一等例也。其事何以善處乎。致仁曰。臣亦思之。實無善處之道矣。上曰。近來卿見戶判乎。致仁曰。不得見之矣。上曰。戶判之處義。誠過矣。卿若見之。言其不可。好矣。以今番事言之。厥母之事當乎。過激之極。不知至於妄發之境。誠極可悶。而予嘗言觀過知仁矣。致仁曰。聖敎誠然矣。其孝行素稱過人。而其三從兄弟。固執誠過矣。上曰。冊子。何以爲之乎。致仁曰。戶兵典外。皆已較正。故吏典則待令閤外。其餘較正冊子。郞廳持而待令闕外矣。上曰。吏典入之。仍命較正郞廳。持冊子入侍。賤臣承命出。與李家煥偕入進伏。上謂致仁曰。卿之家。本來典古。或有先朝事記錄乎。致仁曰。無之矣。致仁曰。較正之役甚難。勢難獨任。堂上一員。郞廳一員。加出。似好矣。上曰。誰爲可合乎。致仁曰。倉卒不能思之矣。上曰。然則詳閱官案。以發可合之人。似好矣。仍命吏批官案入之。賤臣承命出。持官案入之。上曰。申大年。與獜漢爲四寸娚妹乎。致仁曰。然矣。上曰。若以四寸娚妹。皆爲廢棄。則今日朝臣。豈多爲仕之人乎。申大年。其後不爲該道御史乎。致仁曰。其時御史。亦仍特敎矣。上曰。較正郞廳。以申大年爲之。則好矣。命書傳敎曰。大典通編較正監印之役。以一郞官。勢難專意云。前校理申大年。較正郞廳加啓下。使之着意擧行。印役時則較正郞廳李家煥。與堂上。主管監印。而亦依寶鑑印出時例。檢書官一人外。閣官一人。眼同分掌監刻事。分付。上曰。堂上則誰爲可合乎。致仁曰。李秉模。似好矣。上曰。以此爲之。命書榻敎曰。行副司直李秉模。較正堂上差下。命書傳敎曰。因安樂峴補土事。聞之。本園設都監時。別看役領役部將等。皆己身故。只有安廷輝李萬益金夢臣三人生存云。其後以園役之勞。萬益雖已調用。其餘二人。皆經邊將之任乎。令補土役所堂上。詳問兵曹。草記。身故人中。勿論別看役領役部將。其子孫有無。亦或可堪使役與否。亦爲詳細訪問草記事。一體分付。朝聞監董諸臣言。市民貢人中。或有自願赴任役者云。渠輩效勞之心。豈必固拒。而以今所料。與先朝己丑年明陵鸎峯役所工役差間。且予於都民。曾無一事半事之施惠。反以無價之役。從願許赴。予豈安於心乎。已慮似此之弊。石材雇軍之費。不拘數爻。優數區劃。此意令監董堂上知悉。趁卽曉諭都下民人。俾勿赴役。以平安監司狀啓。都事李燾齎來馬牌閪失事。命書傳敎曰。馬牌閪失之律。至於徒年。載在續典。年前故統制使李邦綏事是已。況還納與奉命時佩持。大有異焉。而初不封裹以來。以致見失。論罪一款。下廟堂稟處。身爲地方官及營將。尙不搜納。揆以紀綱。宜有重勘。更定三十日之限。又復愆限。竝捧先罷後拿傳旨。仍命退。承史以次退出。
정조 9년
行都承旨尹蓍東坐。左承旨趙尙鎭坐。右承旨洪仁浩坐直。左副承旨黃昇源坐直。右副承旨李兢淵坐。同副承旨閔台爀坐。注書朴能源仕一員未差。假注書李德鉉仕直。事變假注書金載翼仕。
정조 9년
傳于黃昇源曰。當該中官。汰去。
정조 9년
以江華留守農形狀啓。傳于黃昇源曰。雨澤浹旬。稍閟之餘。見今密雲四布。霏霔伊始。方有霈然之望。繼此浹洽。方切顒企。雨後農形。隨卽狀聞事。回諭。關東則連見狀本。旬後連得甘霔。西北亦然云。而三南雨後農形。亦爲詳細狀聞事。令廟堂申飭。
정조 9년
備忘記。濟州牧使尹得逵下直。長弓一張長箭一部片箭一部筒兒一箇賜給。
정조 9년
吏曹參判前望單子入之。沈豐之落點。
정조 9년
以吏曹參判沈豐之再牌啓辭。傳于尹蓍東曰。此啓辭勿施。
정조 9년
有政。吏批。判書李命植受由。參判沈豐之進。參議未差。左副承旨黃昇源進。啓曰。判書李命植受由。參議未差。小臣獨政未安。何以爲之。敢稟。傳曰。仍爲之。以安聖彬爲大司諫。姜爲司諫。鄭觀輝李彦祜爲正言。申耆爲副校理。徐美修爲修撰。徐鼎修爲戶曹參議。
정조 9년
兵批。判書趙時俊病。參判金尙集病。參議柳誼進。參知金翊休病。右承旨洪仁浩進。同知單田文顯。護軍單具純。副司直單李敬養李度默徐有防。
정조 9년
兵批口傳政事。以具綜爲宣傳官。
정조 9년
以封箭官張集紹金胤行拿處傳旨。傳于黃昇源曰。分揀。
정조 9년
以李厚在康允白河潤海囚單子。傳于黃昇源曰。付過放送。
정조 9년
洪仁浩。以景慕宮提調意啓曰。十戶居民等。卽爲捉來推問。則其所白活內。渠等移居宮底時。自有小名統紀。入屬軍門後。又有軍總成冊。一番相考其去來。則換居圖差之暖昧與否。可以洞燭矣。若其稱冤之端。則牛肪廛革罷之後。無他生業。而所謂軍門入屬。通計宮底及南北墻外之戶。故十戶中入屬。不過三名。設令盡數充定。如干七斗之料。不足爲資活之道。故不得已冒死呼籲云。臣取來各營門軍總。比準於本宮統紀。則別無相左。而大抵此輩之自稱募入。有若功勞。意望太奢。而軍門斗料。未足以厭其慾。又爲方外失業輩所衝動。憑藉呼訴。極爲痛駭。換名圖差之狀。雖無可據。猥濫瀆撓之罪。在所難免。從重科治。以懲其習。何如。傳曰。允。
정조 9년
黃昇源。以御營廳言啓曰。本廳諸將官射講時。柳葉箭連五巡全布人。別單書入之意。敢啓。傳曰。知道。
정조 9년
乙巳四月二十五日卯時。上詣春塘臺。專經武臣殿講。兼行試射入侍時。行都承旨尹蓍東。左承旨趙尙鎭。右承旨洪仁浩。左副承旨黃昇源。右副承旨李兢淵。同副承旨閔台爀。記事官朴能源。假注書李德鉉。記事官金健修金鳳顯。檢校直閣徐龍輔。待敎李崑秀。以次侍立訖。上具翼善冠衮龍袍。乘輿出協陽門。詣春塘臺。降輿陞座。引儀引殿講考官行判中樞府事李福源。行副護軍李敬懋徐有大趙圭鎭。參考官行副司直安聖彬李東馨。行副護軍李仁秀。副司果曺允大。吏曹佐郞趙濟魯。副司直申耆。試射考官左議政洪樂性。兵曹判書趙時俊。行副司直金履素。咸春君李昌運。行副護軍李漢昌。參考官行副司直李集斗徐有成李祖源。宣傳官李尙訥李晳吳毅常入。行四拜禮。以次陞殿進伏訖。福源樂性。進前曰。日間聖體。若何。上曰。一樣矣。仍敎曰。講射竝設。可也。訓鍊副正朴孝晉等。以次進講。上命書傳敎曰。聞有親病。銓曹無行公堂上云。吏曹參判徐有防許遞。前望單子入之。入之。沈豐之落點。上曰。新除授吏曹參判沈豐之。卽爲牌招開政。出榻敎樂性曰。戶曹參議金履容。不念朝家褒寵之至意。再被恩除。一味逡巡。日前飭敎。何等截嚴。而終不承膺。已極未安。且蔭官處義。與侍從有異。則尤何可若是違傲乎。揆以國體。誠甚駭然。戶曹參議金履容。姑先罷職。何如。上曰。依爲之。出擧條時俊曰。封箭法意甚重。而柳葉箭試射時。或以各人所中之箭。混同封上。或以一人連中之箭。各封以上。又有三矢之不封直上。其所擧行。極甚顚錯。封箭官張集紹金胤行。竝拿問處之。掌苑別提洪成源。雖有實𧏮。莫重親試。至於呼不。不可仍置。亦爲拿問處之。何如。上曰。依爲之。帳前親試呼不人重棍。自是法典。而聞其病勢涉疑云。拿處。亦爲分揀。可也。出擧條講射訖。上命書傳敎曰。專經武臣殿講居首戶曹佐郞鄭湋。賞典依例捧傳旨。又命書傳敎敎曰。堂下武臣射藝。今不肄習。飭敎非止一再。而迄無成效。故事朔試射。亦有親臨之擧。而近來未免廢却。雖以兵判言之。每朔輒稱公故。亦不準式設行。射藝之拠棄。勢固然矣。今春等專經講之預先出令以試射。退行於夏等。又於今日十一巡元式之外。加試帿箭貫革。俾渠輩無才落之弊也。且於春初下敎。有考勤漫行賞罰之敎。元劃及比較居首人武兼宣傳官吳允國陞敍。沒技人御營哨官金錫憲。依例加資。未滿四矢人部將李鎭國。宣傳官閔致愼任聖尹申暹趙㞳。都摠經歷李昌會。訓鍊僉正林擎翰。武兼宣傳官金貴澤。備邊郞鄭獜采。都監哨官元毅鎭崔命健。軍器判官李漢章等。當依法典汰去。而親試與試官試取有異。此蓋曾未着意勸課之致。竝拿問處之。無分人宣傳官柳弘源。勘罪一款。考例捧傳旨。此後堂下朔試射。除非公故。間間如式設行事。申飭兵曹。仍還內。諸臣以次退出。
정조 9년
行都承旨尹蓍東坐。左承旨李祖承坐直。右承旨趙尙鎭坐。左副承旨洪仁浩坐。右副承旨黃昇源坐。同副承旨閔台爀坐直。注書朴能源病一員未差。假注書李德鉉仕直金孝建仕。事變假注書金載翼仕。
정조 9년
尹蓍東啓曰。右副承旨李兢淵。今日不爲仕進。卽爲牌招。何如。傳曰。許遞。前望單子入之。
정조 9년
洪仁浩啓曰。合辭方張之時。兩司無詣臺之員。事甚未安。除在外未署經外。未肅拜人員。竝卽牌招。何如。傳曰。允。
정조 9년
以領敦寧鄭存謙掃墳呈辭。傳于尹蓍東曰。給由馬。澆奠床備給。
정조 9년
以慶尙監司啓本罪人金亮基咸鏡道明川府定配事。傳于閔台爀曰。移配濟州事。回諭。
정조 9년
傳于黃昇源曰。昨因堂下武臣試射思之。先朝特設西北武士別付料之窠。屬之兵曹。頻行試取。予於嗣服以後。每欲遵行。至今未遑矣。渠輩豈無抑鬱之心。西北別付料軍官等。一兩日內。待晴召見。兼試射技。待下敎。該廳兵房將官。率領來待事。分付。
정조 9년
傳于李祖承曰。同副承旨。與兵曹堂上入侍。
정조 9년
黃昇源啓曰。卽者義禁府都事來言。時囚罪人閔致愼等。今日內照律事。命下。而判義禁李命植受由。次堂例不得擧行云。何以爲之。敢稟。傳曰。令次堂擧行。
정조 9년
閔台爀。以弘文館言啓曰。新除授副校理申耆。卽爲牌招察任。何如。傳曰。允。
정조 9년
以副校理申耆牌不進罷職傳旨。傳于閔台爀曰。只推。待明朝更爲牌招。
정조 9년
以大司諫安聖彬。司諫姜。正言鄭觀輝。持平權中憲牌不進罷職傳旨。傳于閔台爀曰。只推。
정조 9년
黃昇源。以備邊司言啓曰。卽因平安前監司鄭民始。本道都事李燾赴任時。齎去馬牌。逢授上送時。中路閪失事狀啓批旨內。馬牌閪失之律。至於徒年。載在續典。年前故統制使李邦綏事是已。況還納與奉命時佩持。大有異焉。而初不封裹以來。以致見失。論罪一款。有下廟堂稟處之命矣。莫重馬牌。有此閪失。揆以事面。誠極驚駭。旣已逢授於營吏。則雖與身自佩持有間。而其所閪失。專由於當初傳給時。不善封裹。不飭深藏之致。則法典本律。不必加減。平安都事李燾。令該府拿問。依本律定罪。何如。傳曰。允。營吏。旣以本律科斷。有本道狀請。不可一事疊勘。只以都事勘罪之意分付。可也。
정조 9년
黃昇源。以訓鍊都監言啓曰。依傳敎。永祐園設都監時。領役部將安廷輝金夢臣。曾經邊將與否。詳問兵曹。則安廷輝。癸未年。得差麟山僉使。金夢臣。己丑年得差西生僉使。而其餘領役部將前禁軍李聖集。時方見存。朴師德作故。有子二人。而俱爲年淺。金天耇作故。其子重淵。身手健實。可堪使役。別看役卞興瑞。作故無後。崔鎭岡作故。其子盛郁。可堪使役。而各人等搜訪之際。自爾遲滯。不勝惶恐之意。敢啓。傳曰。可堪使役人。來頭補土役事時。以牌將使用。可也。
정조 9년
閔台爀。以義禁府言啓曰。卽接慶尙監司鄭昌順牒報及河東府使張鉉佐成冊。則大逆不道罪人洋海應坐諸人。査出以來。而母阿只年。黃海道豐川府椒島爲婢。弟錦得。咸鏡道富寧府爲奴。妹福惠。平安道雲山郡爲婢。妹淑惠。陽德縣爲婢。令刑曹。押送于各其配所。祖正中。年九十一云。依律免坐。何如。傳曰。允。
정조 9년
趙尙鎭。以漢城府言啓曰。依下敎。臣有寧。與訓鍊大將臣具善復。馳進摘奸。則新築西墻下。多有民家。而此是闕內相望之地。故其時。自該曹嚴飭。使不得登高。而日月稍久。民習迷頑。莫重禁地。有此潛路往來之事。事之驚駭。莫此爲甚。所犯各人等。爲先移送秋曹。從重科治。訓局軍餉色南墻外微路。嚴飭防塞。使入直將校。時時巡察。其餘微路。使各其家主。卽爲一切堅塞後。發遣部官。無時摘奸。隨現重繩。俾無日後更犯之弊。何如。傳曰。允。科治事勿論。俄於兵曹草記。亦有下敎者。近來京兆。作一冗司。諸凡察飭之事。惟以闔眼爲主。奚特頹垣一事。此後隨處惕念。無或如前泛忽。可也。
정조 9년
閔台爀。以兵曹言啓曰。臣等依下敎率畫員。南自觀象監後墻。北至訓局軍餉庫南墻外。則一麓東西。錯雜有公廨民家。而民家則逐戶區別。大中小獨戶墻垣有無。竝計步數尺量。審察地形之峻坦廣狹。畫出圖本。從其間數。劃墨作界。劃朱爲路。界內列錄家主役姓名。以塵乙覽。而毋論公廨民家。墻垣盡壞。地形稍夷處。則潛自往來。已至成蹊。禁中相望之地。民不顧憚。恣意登陟者。誠萬萬無嚴。從今以後。嚴加禁防之意。另飭於京兆與當部。而日月稍久之後。安知無如前往來之弊乎。墻界之在於公廨者。依例使營繕堅築。在民家者。各使家主。卽速完築。而東墻舊址。皆是低坦處。雖築峻垣。似有里童輩潛越之慮。且有礙於摘奸之路。稍從其麓上東邊。竝爲新築後。依含春苑例。置一小門。有時開閉。以便巡審之地。何如。傳曰。允。墻垣頹圮處。雖是民家墻垣。而以今圖形觀之。無非小戶獨戶也。渠輩。以何物力。皆能趁時修葺乎。特命卿等摘奸後。區別大中小獨戶及頹圮間數書入者。亦出於爲民之意。且以含春苑墻垣言之。修築等事。營繕當之。惟此上林苑築垣。其例宜無異同。更令戶曹。相考久遠前例。後日次對時稟處。其中西邊班戶二家墻垣頹圮處。尤當趁卽修築。營繕所掌與否。問于該曹。明日先爲草記。可也。
정조 9년
黃昇源。以兵曹言啓曰。因承傳宣傳官申鴻周口傳下敎。卽爲同往。南登于紫門監後麓。北至于訓局軍餉庫南墻。看審地形。則春坊使令田世復家後墻。觀象監東北墻三間許頹圮。只有垣形。已成往來之路。吏曹使令田允乭家。奇別書吏洪興璧等兩漢家後。俱有小路。奇別書吏張羽喆。閑良金德永等兩漢家後。又各有小路。儀賓府後。尹召史家後。且有小路。而闕內相望。比他加焉。奇別書吏李壽明家後。有小路。紫門監書員趙振聲家後。非但有小路。家後有小許遊場。立則相望闕內。侍講院使令朴枝昌家後。有二小路。桂生洞幼學金起淳家後。有微路。路止於訓局軍餉庫南墻。仍通苑洞。營繕書員鄭萬雄家後。亦有微路矣。各人等家後。或有小路。或有微路。已成往來之路。登其家後。闕內相望。則渠等常時不爲審愼。又自本曹。曾已申飭。而終不畏法。因循不改。事之無嚴。莫此爲甚。各人等。竝付攸司。從重科治。卽令各其家。堅築其家後墻垣。以杜往來之路事。亦爲嚴飭漢城府。至於觀象監墻垣。亦令該監。斯速修築。而該監之趁不修改。亦甚可駭。當該官員。令該府。拿問處之。從今以後。各人等家後築墻處。亦自本曹。時時摘奸。而亦令漢城府。發遣部官。自其墻下。躬審摘奸事。亦爲分付。俾無如前之弊。何如。傳曰。允。家主科治事。聞其頹垣形止。非渠輩所犯。皆是年久之事云。科治則分揀。嚴飭堅築。此後。仍自本曹。定日發遣郞官摘奸。宮都城巡審時。一體摘奸之意。本曹及工曹漢城府知悉。闕內凡事。本兵無不主管。況龍虎營墻外。無異本兵字內。此後摘奸。如有執頉。兵判難免不飭之責。使之惕念禁飭。觀象監墻垣事。非該監官吏之罪。勿論。仍卽分付該曹。待晴修築。大抵近來法綱解弛。不特此事爲然。宮城至近之地。多有不謹之事。初不留意檢飭。後復若此。當部官員。不必論罪。先自京兆堂郞嚴處。以此一體嚴飭。可也。
정조 9년
義禁府啓目。部將李鎭國。宣傳官申暹等原情云云。申暹段。傳旨內辭緣。泛稱遲晩。所當請刑是白乎矣。宣傳官勿爲請刑。旣有先朝受敎。議處爲白乎矣。李鎭國段。傳旨內辭緣。泛稱遲晩。刑推得情。何如。判付啓。依允。除刑推。今日內照律爲良如敎。
정조 9년
義禁府啓目。宣傳官閔致愼任聖尹趙㞳。都摠經歷李昌會。訓鍊僉正林擎翰。武兼宣傳官金貴澤。備邊郞鄭麟采。都監哨官元毅鎭崔命健。軍器判官李漢章。原情云云。閔致愼任聖尹趙㞳李昌會林擎翰鄭麟采元毅鎭崔命健等段。傳旨內辭緣。泛稱遲晩。所當請刑是白乎矣。宣傳官及都摠經歷都事。勿爲請刑。旣有先朝受敎。竝只議處爲白乎旀。金貴擇李漢章等段。傳旨內辭緣。泛稱遲晩。刑推得情。何如。啓。竝只除刑推。今日內。照律爲良如敎。
정조 9년
判敦寧府事金鍾秀疏曰。伏以。臣頃上辭本。顒俟處分。及伏承聖批。誨責備至。旣論以萬萬乖當。又許其俟間肅命。臣奉讀以還。感涕無從。噫。臣雖無狀。亦有人心。以臣之受知於聖明。蒙恩於聖明。而忍敢爲便訣堯舜之計。則其情亦已悲矣。嗚呼。惡名不可洗也。大防不可毁也。每一念及於前後之恩造如天。而此生之報答無路。未嘗不中夜繞壁。掩抑而呑聲也。且臣老母。宿疾猝添風丹。形症十分危惡。飮啖阻却。神息昏綴。凜然有朝夕難言之憂。臣以了然單身。左右扶將。晝夜煼灼。時月之內。萬無跬步離捨之望。雖欲一伸叩謝。退塡溝壑。其勢誠末由矣。所帶雖云閒局。虛縻轉增罪戾。玆不得不更入文字。從縣道上聞。至若田民賞典。臣於王牌敎旨降辱之後。一倍驚懍。申暴血懇矣。以有勿捧之聖敎。原疏自下見却。成命之下。旣不敢冒受。又不敢顯辭。則唯有畢竟被譴。爲可以結稍。臣何敢猥有云云哉。伏乞聖明。亟命遞臣本兼之任。勘臣違慢之罪。然後仍命選部。永勿檢擬。俾臣得以歌詠聖澤。沒齒田間。千萬之祝。答曰。省疏具悉。卿須休言處義。予則惟知樹立。卿其勿辭。俟少間上來肅命。
정조 9년
乙巳四月二十六日巳時。上御誠正閣。右承旨入侍時。右承旨洪仁浩。假注書李德鉉。記事官金鳳顯李崑秀。以次進伏訖。上命書榻敎曰。新除授承旨牌招。仍命退。承史以次退出。
정조 9년
乙巳四月二十六日午時。上御重熙堂。左承旨入侍時。左承旨李祖承。記事官朴能源李崑秀尹行任。以次進伏訖。上命書傳敎曰。御製已校正卷。寫役。更自今日始役之意。昨有下敎。而聞二提學已仕進。原任直提擧徐浩修。謂有情勢。尙不入來。不得始役云。寫役參校。自初主管。到今難付生手。況此事無異往役。尤豈可如是逡巡。原任直提學徐浩修。從重推考。使之卽爲入來校正。上曰。昨日備邊司回諭。果已分付乎。注書。出去知入。可也。賤臣承命出問。以已爲分付之意。回奏。上曰。紙尾草入之。賤臣承命捧入。上曰。誰所作乎。更爲知入。賤臣。出問回奏曰。兵判爲之云矣。上曰。禁府卽爲開坐。時囚。皆令今日捧供以入事。分付。仍親考抄啓文臣試券訖。命退。諸臣以次退出。
정조 9년
乙巳四月二十六日酉時。上御誠正閣。同副承旨與兵曹堂上。同爲入侍時。同副承旨閔台爀。假注書李德鉉。記事官金鳳顯尹行任。兵曹判書趙時俊。參議柳誼。以次進伏訖。上命兵曹堂上進前。柳誼曰。昌慶宮禁川橋階石修築事。曾已仰陳。而尙有未及畢役處。閤門外造山及扈衛廳外造山。亦有階石頹圮處。竝爲擇日修築。何如。上曰。依此分付該曹。趁卽修築。可也。出擧條誼曰。賓廳之傍。有長巷。乃是丹鳳門路之捷逕也。雜人往來之際。入直本曹堂郞。以其僻左之故。每致禁飭之疎虞。置一小門。以時開閉。則誠爲禁雜人之一助。兵判亦爲入侍。下詢處之。何如。上曰。兵判之意。何如。兵曹判書趙時俊曰。臣亦以此事。曾與參議。有所酬酢矣。置門於此處。誠好矣。上曰。依爲之。出擧條誼曰。扈衛廳軍官直所外墉。每有穿破之患。連加嚴飭。終不悛改。此後又復如前。則該廳別將。似有論罪之道矣。上曰。依爲之。此後更有穿墉之事。當該別將。自本曹。言送政院。直捧拿處傳旨。仍令重勘。亦以此意。移文該廳。間間發遣所任軍官。以爲考察之地。可也。出擧條誼曰。扈衛廳入直軍官。此之禁旅。宜有間焉。而守宮從事官。則摘奸。而兵曹郞廳。不得爲之。本曹判堂。同爲入侍。下詢處之。何如。上曰。判堂往復該廳大將。草記稟處。可也。出擧條誼曰。烽臺什物。自有節目。而近不成樣。不獨坡州爲然。以峩嵯山烽燧言之。每日單子。輒以候望。不得書呈。此由於東北兩道之間。間路烽火。不善擧行之致。且烽軍保人。不司不申飭。判堂入侍。竝下詢處之。何如。上曰。所奏亦有意見。判堂與曾經北道道帥臣人。相議草記稟處。可也。出擧條誼曰。政院水工間複牕事。前已仰陳出擧條。而戶曹不爲擧行矣。水工間昏黑之致。每患穿壁。通而塞。塞而復通。宜有更爲變通之道。判堂旣爲入侍。下詢處之。何如。上曰。兵判之意。何如。趙時俊曰。水工間左右。皆是全壁。屋簷甚低。雖當白晝。無異深夜。若出複牕。則事甚便好矣。上曰。判堂往復戶判。從後稟處。可也。出擧條上曰。向者爾以坡州事。欲出擧條而有未及者矣。今番入侍。盡爲出擧條。似好矣。誼曰。本牧坡平山。曾屬本牧。而近自奉常寺收稅。本牧無文跡之可據。依前還屬本牧。以爲薪草之地。何如。上曰。依爲之。出擧條誼曰。本牧旣是防禦營。則與廣州水原宜無異同。而衙門獨低。當初則不然。下詢處之。何如。上曰。兵判之意。何如。兵曹判書趙時俊曰。防營創設時。爲廟薦。臣果知之。而其後自銓曹差出之委折。臣亦不知矣。上曰。卿旣兼有司堂上。退考謄錄。就議于大臣。後日稟處。可也。出擧條誼曰。本牧所屬長山鎭墩臺八處。在於臨津下流。臨江又爲植木。當初設置之時。劃給宮家田畓。以作屯田。以備陰雨矣。未知摠戎廳凋殘之如何。而屯田所收。上來取用。此後一切嚴禁留置。以爲隨毁隨補之地。何如。上曰。出擧條。令廟堂稟處。可也。出擧條誼曰。本牧還穀。近因年事不豐。又爲停捧。無以排巡。雖有請得之事。而自然致有加分之弊。有乖半留之規。下詢處之。何如。上曰。此亦出擧條。令廟堂稟處。可也。出擧條誼曰。坡州新設防營之後。軍器各樣什物。不成貌樣。雖有大旗幟。而弓則數少而破傷。鳥銃則不但破傷。全無火繩火鐵之具。火藥且不足。殊欠防營之規。以本牧事勢。實無措備之路。自軍器有裕邑。或各軍門。區劃以給之意。下詢廟堂處之。何如。上曰。此亦出擧條。令廟堂稟處。可也。出擧條誼曰。本牧官奴婢數少。有雇用給料之例。而元定復戶之外。自官更以虛復。使官吏賣買於民人。終至於吏犯虧欠之科。民有疊懲之患。虛復賣買。不可不永罷。而防禦屯田租。旣有千餘石所收。今年又有新墾之畓。本官防營。雖各有異。而防營壯士支放穀。付之官奴婢料條。其餘不足之數。從他穀區劃之意。下詢處之。何如。上曰。所奏亦有意見。一體下廟堂稟處。可也。出擧條誼曰。本牧有都試之規。而將校中。取其久勤人可合者。陞付摠戎廳京營。一依水原之例。何如。上曰。亦以此出擧條。令廟堂稟處。可也。出擧條仍命退。諸臣以次退出。
정조 9년
行都承旨尹蓍東坐。左承旨李祖承坐。右承旨趙尙鎭受由在外。左副承旨洪仁浩坐。右副承旨黃昇源坐直。同副承旨閔台爀坐直。注書朴能源病一員未差。假注書金孝建仕直。事變假注書金載翼仕。
정조 9년
黃昇源啓曰。合辭方張之時。兩司無詣臺之員。事甚未安。除在外未署經外。未肅拜人員。竝卽牌招。何如。傳曰。允。
정조 9년
傳于李祖承曰。左承旨與原春前監司入侍。
정조 9년
以兵曹西北別付料軍官試射入格別單。傳于李祖承曰。今番則一中以上。竝論賞。此後依舊例。自五中以上。修整試記以入。
정조 9년
傳于李祖承曰。聞重臣金鍾秀。明日進箋云。依重臣具善復進箋例。當於便殿親受。以此。分付。
정조 9년
傳于黃昇源曰。重臣進箋。便殿親受。以此。分付。
정조 9년
黃昇源啓曰。明日次對。兩司當爲進參。除在外未署經外。未肅拜人員。竝待開門牌招。何如。傳曰。允。
정조 9년
有政。吏批。判書李命植受由。參判沈豐之進。參議未差。行都承旨尹蓍東進。啓曰。判書金命植受由。參議未差。小臣獨政未安。何以爲之。敢稟。傳曰。仍爲之。以申耆爲兼文學。宋祥濬爲長寧殿別檢。資憲金三興今加正憲。折衝金重軫今加嘉善。以上加資事。承傳。
정조 9년
兵批。判書趙時俊進。參判尹承烈未肅拜。參議柳誼入直進。參知金翊休病。同副承旨閔台爀進。副司直單李兢淵。
정조 9년
備忘記。禁衛大將徐有大。拿問有命。處分間。都提調摠察。
정조 9년
李祖承啓曰。禁衛大將。都提調摠察事。命下矣。在前如此之時。有都提調命招之例。有從事官發牌聽傳敎之規。今番則何以爲之。敢稟。傳曰。從事官發牌。
정조 9년
備忘記。前禁衛大將徐有大之置對捧供。欲知其事狀虛實也。已於供辭判付有處分。而摠帥事。誠萬萬駭然矣。武將事體。旣與年少新進自別。行陳之際。紀律所關。尤豈可無難冒犯。且觀前禁將供招。伊日果然有衝過騎士尾局之擧云。此而歇勘。國綱無所施。然年過七十。宜從末勘。摠戎使李昌運。姑先施以削職之典。駭營騎士別將之不但登時論報。亦能嚴治軍卒。其所擧職。極爲嘉尙。向來除汰。至今惜之。前別軍職曺學臣仍任。
정조 9년
備忘記。判堂以本職受由。諸堂亦在被論中。判義禁李命植。知義禁洪良浩魚錫定李致中。竝許遞。前望單子入之。待下批牌招開坐。
정조 9년
禁府堂上前望單子入之。判義禁李在協。知義禁鄭昌聖。同義禁沈豐之李秉模落點。
정조 9년
傳于閔台爀曰。新除授金吾堂上。先開坐後謝恩。
정조 9년
傳于尹蓍東曰。昨日飭敎。何如。尙不仕進。揆以道理。豈容如是。二提學因此亦推讓。不欲參校。御製寫役。將無告成之日。況卷數夥然。雖自今日始役。今年內似難畢寫。御製事體。關係莫重。則已始之役。今至經歲。豈非內閣羞恥事。且有故事之可據者。昔在先朝。御製編次之時。一二重臣之遭彈者。諸凡官職。雖不行公。編次之事。輒卽承膺。況此寫役校正。又與編次有異。猶且逡巡。有傷分義。原任直提學徐浩修。從重推考。使之卽爲擧行。
정조 9년
傳于閔台爀曰。當該郞廳拿處。下吏令攸司科治。冊子閪失委折。問于有司堂上以啓。
정조 9년
傳于閔台爀曰。領軍將臣。雖令置對。旣是風聞。則不可輕先處分。衝陣委折。爲先問于摠戎使以啓。
정조 9년
閔台爀啓曰。將臣雖有置對。旣是風聞。則不可輕先處分。衝陣委折。爲先問于摠戎使以啓事。命下矣。問于摠戎使李昌運處。則以爲昏謬顚錯。罪犯罔赦。致有此問啓之命。惶懍震剝。罔知攸措。伊日動駕時。祗迎於弘化門外。仍隨班從俠路。纔出興仁門。則禁衛騎士陣尾局。已出曲城外。步軍陣頭局。未及出興仁門。而曲城內簇立卜馱。一時逬出之際。馬逸橫走。擁出曲城外。旣不能隨後出城。亦不得鉗勒制馬。自速重律。惶恐待罪云矣。敢啓。傳曰。觀此問啓對辭。不料軍老將臣。有此不誠之擧。本事之外。切爲之駭歎。或稱橫走。或稱擁出。或以爲不能隨後出城。或以爲不得鉗勒制馬。似此云云。無非遁辭。誠如所對。是似戛過而非戛過。似衝陣而非衝陣。寧有如許事理乎。有則曰有。無則曰無。在摠帥有何加損。而此胡大事。如是其周遮乎。且前禁將之供招。有差異處。前禁將則以爲。事在安樂峴馳進時。摠帥則以爲。事在出宮時後廂騎士尾局云。此兩說同異。不可不辨。留都百官。例於闕外祗送後落後。待還宮時郊迎。今此隨班。從狹路出東門云者。亦果成說乎。如欲隨班。則班次當在標旗之後。後廂之前。亦豈有騎士陳相混之理乎。由前由後。違錯大矣。令兵判開坐闕外。摠廳校屬。捉來嚴問。取招草記。更以此意。自政院亦卽問啓。
정조 9년
傳于閔台爀曰。當該承旨推考。司謁從重推考。
정조 9년
以大司諫安聖彬。司諫姜演。持平權中憲牌不進罷職傳旨。傳于閔台爀曰。只推。
정조 9년
傳于黃昇源曰。在外兵曹參判漢城左尹許遞。今日政差出。
정조 9년
有政。吏批。判書李命植受由。參判沈豐之進。參議未差。右副承旨黃昇源進。啓曰。判書李命植受由。參議未差。小臣獨政未安。何以爲之。敢稟。傳曰。仍爲之。以李泰永爲應敎。宋民載爲兵曹正郞。尹承烈爲兵曹參判。李致中爲漢城左尹。
정조 9년
兵批。判書趙時俊進。參判尹承烈未肅拜。參議柳誼入直進。參知金翊休病。同副承旨閔台爀進。啓曰。全羅兵使今當差出。而擬望之人乏少。他道水使及同道未赴任守令。竝擬。何如。傳曰。允。以李秉模爲副摠管。許𣷯爲全羅兵使。柳孝源爲慶尙左水使。御營把摠單李宅永。哨官金錫憲。以上今加折衝。加資事。承傳。
정조 9년
備忘記。重臣徐浩修批下。卽爲牌招。斯速膺命。違牌去來。勿爲呼望。
정조 9년
閔台爀啓曰。當該郞廳拿處。下吏令攸司科治。冊子閪失委折。問于有司堂上以啓事。命下矣。問于有司堂上趙時俊處。則以爲乙亥年。奴婢減貢給代節目一冊。藏之本司庫中。有可考之事。則隨時取閱矣。今者搜覓不得。故考見諸般冊子置簿。則初不書錄。其所見失。不知的在何時。而不謹典守。以致後考冊子之閪失者。不但郞吏之罪而已。臣方待罪有司之任。不善檢飭之失。在所難免。不勝惶恐云矣。敢啓。傳曰。諸有司堂上。一體推考。仍令覓入。可也。
정조 9년
黃昇源啓曰。持平權中憲疏批已下。一體牌招。何如。傳曰。允。
정조 9년
李祖承。以都摠府言啓曰。副摠管申大升。以漢城府右尹。本府坐起。晝仕出去之意。敢啓。傳曰。知道。
정조 9년
閔台爀。以兵曹言啓曰。上林苑築墻事。本曹草記批旨內。墻垣頹圮處。雖是民家墻垣。而以今圖形觀之。莫非小戶獨戶也。渠輩以何物力。皆能趁時修葺乎。特命卿等摘奸後。區別大中小獨戶及頹圮間數書入者。亦出於爲民之意。且以含春苑墻垣言之。修築等事。營繕當之。惟此上林苑築垣。其例宜無異同。更令戶曹相考久遠前例。後日次對時稟處。其中西邊班戶二家墻垣頹圮處。尤當趁卽修築。營繕所掌與否。問于該曹。明日先爲草記。可也事。命下矣。取考地部所在諸處墻垣井間冊。則上林苑西墻二百三十七間。昭載冊子中。乃是乙酉年間所錄置者。而營繕所掌。的實無疑。則二班戶頹墻。旣在西邊修築之節。當屬營繕之意。敢啓。傳曰。知道。班戶二家。先令營繕堅實園排。竝與其餘頹垣修築當否。與戶曹相議。從後稟處。可也。
정조 9년
洪仁浩。以兵曹言啓曰。依下敎。摠戎廳敎鍊官金白獜。決棍五度之意。敢啓。傳曰。幺麽營校。敢於大將處問啓之時。稱以陪行執事。奏對事狀於政院者。所爲極其頑濫。當加棍汰去。而方有査事。待出場後。加棍出付兵判處。可也。
정조 9년
閔台爀。以兵曹言啓曰。依下敎。牢子李東相等十名。木綿各一疋。施賞之意。敢啓。傳曰。知道。
정조 9년
閔台爀。以戶曹言啓曰。頃因本曹草記。恩彦君房望呈黃海道谷山縣量外加火田。更令道臣別定査官。摘奸論移事。行會矣。道臣回移。今才來到。而枚擧査官松禾縣監韓栢林牒呈以爲。谷山縣量外火田所在北六面西一面等地。一一打量。取考前秋執卜數爻。則果爲五千二百九日耕。而率皆懸崖絶頂之境。故前秋比摠後。更爲蠲減者。至於七百三十二日耕。其他歉歲。或減爲千餘日。又減爲數千日。比等皆然。決難以前報五千餘日耕。斷爲實數。所謂各宮房先屬火田一千六百四十七日耕之稅。分排於五千餘日耕元數中云者。自是法典所無之事。又非他邑所有之例。而取考年久文蹟。則往在己未年間。官民相議。牒報營門。始以五千餘日耕爲火田元數。參以便民均稅之策。有此分排之擧。則不可以一時査官。有所論列。今以北六面西一面通同打量。計除各宮房先屬火田元數後。覓美等七面火田。合三百五十七日耕執摠。而此則別無爲弊之端。依定式解卜。合爲十四結二十八負。謹修御覽成冊上送云矣。今此量外火田十四結二十八負。旣以無弊報來。依此決給該房。京畿豐德廢堰未起二結六十負九束。打量成冊。亦爲上來。一體移屬。而御覽成冊二件。移送內司之意。敢啓。傳曰。依此爲之。可也。
정조 9년
閔台爀。以戶曹言啓曰。兩重臣田九十結。奴婢十口。丘史奴五口賜給敎旨。改書以傳事。命下矣。訓鍊大將具善復。星州奴五口婢五口。行司直金鍾秀。廣州奴二口。婢二口。楊州奴三口婢三口。以該邑案付者。竝爲劃給。花名成冊。卽速修報事。知委該道。田結則依前例。待望呈折給事。前已草記。而至於丘史奴例。自刑曹擧行。依例定給事。分付該曹之意。敢啓。傳曰。知道。卽爲定給。丘史亦爲定給後。令該曹草記。可也。
정조 9년
閔台爀。以戶曹言啓曰。慶熙宮奉審後。擇日修改事。本曹草記批旨內。從近奉審後。論理草記事。命下矣。臣㻐與正郞臣洪元燮。進詣慶熙宮。差備內外諸處。一一奉審。則各殿堂以下簷宇甍桷之折傷腐毁剝落頹圮者。一如前後啓下別單中執頉。而間間有加傷時急之處。若不趁卽修改。則必將愈往愈甚。事當亟擧工役。一倂繕葺。當此經費匱竭之時。固不敢遽議。就其中光明殿祥輝堂龍飛樓爲善堂四處。與他行閣別堂有異。事體自別。毁傷尤大。至若資政門閣道破傷。雖不大段。係是正門御路。則此等處。有不可以擧贏而仍置。第此四五處之役。假量其所入財力。少不下萬數。臣曹一年經用。以當歲收租。每患不足。今若經紀此役。則必有別般區劃。然後始可擧行。就京外遺儲錢穀中。從便拮掘。以爲鳩財始役之地。何如。傳曰。以此京外錢穀。何處拮据乎。年前爲念此等不得已之工役。有十萬數之別置條區劃者。卿或未及聞之乎。明日次對。指一稟處。可也。
정조 9년
以全羅監司李在學狀啓。三月令藥材進上物種中。馬藺花及玄胡索。限內不得封進。惶恐待罪事。傳于閔台爀曰。勿待罪事。回諭。
정조 9년
以全羅監司李在學狀啓。五月令薦新進上大小麥。限內不得封進。惶恐待罪事。傳于閔台爀曰。勿待罪事。回諭。
정조 9년
李祖承。以禁衛營言啓曰。來七月當十番右部右司屬全羅道五哨軍兵。來六月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 9년
李祖承。以禁衛營言啓曰。來五月當九番右部中司屬全羅道五哨軍兵。逢點實數六百五十二名。已爲點閱整齊。來五月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 9년
李祖承。以御營廳言啓曰。本廳來五月六月兩朔應立右軍右司屬洪忠左道五哨軍兵六百七十名。已爲逢點整齊矣。五月初一日。與中司軍兵。替代立番後。舊軍放送之意。敢啓。傳曰。知道。
정조 9년
李祖承。以御營廳言啓曰。本廳來七月八月兩朔應立右部後司屬原春道五哨軍兵。六月二十五日。京中逢點。七月初一日。與右司軍兵。當爲替代立番。趁期調送事。本道監司處。依前知委之意。敢啓。傳曰。知道。
정조 9년
黃昇源。以義禁府言啓曰。平安都事李燾。令該府拿問定罪事。傳旨。啓下矣。李燾。時在任所云。依例發遣府羅將拿來。何如。傳曰。允。
정조 9년
禁府照目。武兼李鎭國。宣傳官申暹等矣。親臨春塘臺。專經武臣殿講時。未滿四矢。竝拿問處之罪。各笞五十收贖。解見任別敍。竝只私罪。奉敎依允。李鎭國申暹。功減一等爲良如敎。
정조 9년
禁府啓目。宣傳官閔致愼任聖尹趙㞳。都摠經歷李昌會。訓鍊僉正林擎翰。武兼宣傳官金貴澤。備邊郞鄭獜采。都監哨官元毅鎭崔命健。軍器判官李漢章等矣。親臨春塘臺。專經武臣殿講時。未滿四矢。竝拿問處之罪。閔致愼任聖尹趙㞳李昌會林擎翰金貴澤鄭獜采元毅鎭崔命健李漢章等段。各笞五十收贖。解見任別敍。私罪。奉敎依允爲旀。以公罪照勘爲有矣。閔致愼任聖尹趙㞳李昌會林擎翰鄭獜采元毅鎭崔命健李漢章等。功減一等爲良如敎。
정조 9년
黃昇源。以義禁府言啓曰。閔致愼任聖尹趙㞳李昌會林擎翰金貴澤鄭獜采元毅鎭崔命健李漢章等。笞五十收贖。解見任別敍。照律公事判付內。以公罪照勘。閔致愼任聖尹趙㞳李昌會林擎翰鄭獜采元毅鎭崔命健李漢章等。功減一等事。命下矣。金貴澤。以公罪笞五十收贖。閔致鎭任聖尹趙㞳李昌會林擎翰鄭獜采元毅鎭崔命健李漢章等。笞五十。公罪竝功減一等。笞四十收贖之意。敢啓。傳曰。知道。
정조 9년
行副司直徐浩修疏曰。伏以。臣向犯方命之誅。反紆賜對之寵。恩諭鄭重。昭晣備至。卽席鞶帶之褫。亦出體諒之眷。滓穢賤臣。何以得此。刻骨銘肌。感淚成血。杜門屛伏。祗切頌祝之忱。昨伏承傳敎下者。以御製繕寫。促令臣仕進監董。而情踪至蹙。轉動無路。屢煩院稟。荐承責敎。臣誠惶懍迫隘。不知所以爲計。念臣受恩如天。報塞無地。區區自效之道。惟在於編寫一事。固當殫竭心膂。策勵駑鈍。以少酬其消埃之答。藉使有可言之情。難進之勢。事則莫重。義則往役。顧何敢一味逡巡。荐犯違逋。而惟是臣家遭罹。極其憯毒。縱荷天地之仁。曲遂生成之澤。而闔門震怖之私。不敢以時月之稍久。或弛于中。今若着帽束帶。自同平人。抗顔出入於禁扃之內。則不但臣一身處義之大駭瞻聆。其爲淸朝之羞恥。當復如何。反復思惟。末由承膺。玆不得不略暴衷懇。冒瀆崇嚴。伏乞聖明。亟賜處分。重勘臣罪。以爲人臣孤恩負國者之戒。不勝幸甚。答曰。省疏具悉。如是引義。大關分義。卿其勿辭。卽爲校正。